
Për shpronësimin, për interes publik, të pronarëve të pasurive të paluajtshme, pronë private, që preket nga ndërtimi i unazës, Shkodër

Në mbështetje të nenit 100 të Kushtetutës të neneve 5, pika 1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë, pronë private, për interes publik” dhe të nenit 8 të ligjit nr.9464, datë 28.12.2005 “Për Buxhetin e Shtetit të vitit 2006”, të ndryshuar, me propozimin e Ministrit të Punëve Publike, Transportit dhe Telekomunikacionit, Këshilli i Ministrave

Vendosi:

1. Shpronësimin, për interes publik, të pronarëve të pasurive të paluajtshme, pronë private, që preket nga ndërtimi i unazës, Shkodër.
2. Shpronësimi të bëhet në favor të Drejtorisë së Përgjithshme të Rrugëve.
3. Pronarët e pasurive të paluajtshme, pronë private, që shpronësohen, të kompensohen në vlerë të plotë, sipas masës përkatëse, që paraqitet në tabelat, që i bashkëlidhen këtij vendimi, si pjesë përbërëse e tij, për sipërfaqen 10 916.4 m2, tokë truall, e vlerësuar me 4 500 lekë/m2, me vlerës shpronësimi 49 123 800 (dyzet e nëntë milionë e njëqind e njëzet e tre mijë e tetëqind) lekë, si dhe për objekte, të vlerësuara në shumën 27 928 972 (njëzet e shtetë milionë e nëntëqind e njëzet e tetë mijë e nëntëqind e shtatëdhjetë e dy) lekë, e vlerësuar në shumën e përgjithshme 77 052 772 (shtetëdhjetë e shtatë milionë e pesëdhjetë e dy mijë e shtatëqind e shtatëdhjetë e dy) lekë.
4. Shpenzimet procedurale, në shumën 735 000 (shtatëqind e tridhjetë e pesë mijë) lekë, të përballohen nga Drejtoria e Përgjithshme e Rrugëve.
5. Vlera e përgjithshme e shpronësimit, prej 77 052 772 (shtatëdhjetë e shtatë milionë e pesëdhjetë e dy mijë e shtatëqind e shtatëdhjetë e dy) lekësh, të përballohet nga llogaria e veçantë e Ministrisë së Financave në Bankën e Shqipërisë, “Fondi i shpronësimeve”.
6. Shpronësimi të fillojë e të përfundojë brenda muajit dhjetor 2007.
7. Drejtoria e Përgjithshme e Rrugëve të bëjë likuidimin e pronarëve, brenda afatit të përcaktuar në pikën 6 të këtij vendimi.
8. Pronarët e përmendur në listën, që i bashkëlidhet këtij vendimi, për të cilët është bërë shënimi “Konfirmim nga ZRPP-ja”, të kompensohen, për efekt shpronësimi, pasi të kenë paraqitur dokumentacionin e pronësisë pranë Drejtorisë së Përgjithshme të Rrugëve.
Të gjithë pronarët, të cilët kanë dorëzuar, paraprakisht, dokumentacionin e pronësisë pranë Drejtorisë së Përgjithshme të Rrugëve në çastin e likuidimit duhet të dorëzojnë kartelën e pronësisë, brenda afateve ligjore të vlefshmërisë së saj.
Të gjithë pronarët, për të cilët është bërë shënimi “Proces regjistrimi”, të kompensohen, për efekt shpronësimi, pasi të ketë përfunduar procesi i regjistrimit dhe të kenë paraqitur dokumentacionin e plotë të pronësisë, pranë Drejtorisë së Përgjithshme të Rrugëve.
9.Ngarkohen Ministria e Punëve Publike, Transportit dhe Telekomunikacionit dhe Drejtoria e Përgjithshme e Rrugëve për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Sali Berisha

